Document ID: 32011R0186

REGULAMENTUL (UE) NR. 186/2011 AL COMISIEI
din 25 februarie 2011
de modificare a anexei I la Regulamentul (CE) nr. 689/2008 al Parlamentului European și al Consiliului privind exportul și importul de produse chimice periculoase
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 689/2008 al Parlamentului European și al Consiliului din 17 iunie 2008 privind exportul și importul de produse chimice periculoase (1), în special articolul 22 alineatul (4),
întrucât:
(1)
Regulamentul (CE) nr. 689/2008 pune în aplicare Convenția de la Rotterdam privind procedura de consimțământ prealabil în cunoștință de cauză aplicabilă anumitor produse chimice și pesticide periculoase care fac obiectul comerțului internațional, semnată la 11 septembrie 1998 și aprobată, în numele Comunității, prin Decizia 2003/106/CE a Consiliului (2).
(2)
Este necesară modificarea anexei I la Regulamentul (CE) nr. 689/2008 pentru a se ține seama de măsurile de reglementare cu privire la anumite substanțe chimice, luate în temeiul Directivei 91/414/CEE a Consiliului din 15 iulie 1991 privind introducerea pe piață a produselor de uz fitosanitar (3), al Directivei 98/8/CE a Parlamentului European și a Consiliului din 16 februarie 1998 privind comercializarea produselor biodestructive (4) și al Regulamentului (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH), de înființare a Agenției Europene pentru Produse Chimice, de modificare a Directivei 1999/45/CE și de abrogare a Regulamentului (CEE) nr. 793/93 al Consiliului și a Regulamentului (CE) nr. 1488/94 al Comisiei, precum și a Directivei 76/769/CEE a Consiliului și a Directivelor 91/155/CEE, 93/67/CEE, 93/105/CE și 2000/21/CE ale Comisiei (5).
(3)
Substanța clorat nu a fost inclusă ca substanță activă în anexa I la Directiva 91/414/CEE și nici ca substanță activă în anexele I, IA sau IB la Directiva 98/8/CE, efectul fiind acela că utilizarea cloratului ca substanță pesticidă este interzisă, trebuind, așadar, adăugat pe listele de substanțe chimice incluse în părțile 1 și 2 din anexa I la Regulamentul (CE) nr. 689/2008.
(4)
Substanțele benfuracarb, cadusafos, carbofuran și triciclazol nu au fost incluse ca substanțe active în anexa I la Directiva 91/414/CEE, efectul fiind că se interzice utilizarea ca pesticide a acestor substanțe active, care trebuie așadar adăugate pe listele de substanțe chimice incluse în părțile 1 și 2 din anexa I la Regulamentul (CE) nr. 689/2008. Includerea substanțelor respective în partea 2 din anexa I a fost suspendată din cauza noii cereri de omologare în temeiul Directivei 91/414/CEE, depusă în conformitate cu articolul 13 din Regulamentul (CE) nr. 33/2008 al Comisiei din 17 ianuarie 2008 de stabilire a normelor de aplicare a Directivei 91/414/CEE a Consiliului în privința unei proceduri ordinare și a unei proceduri accelerate de evaluare a substanțelor active prevăzute în programul de lucru menționat la articolul 8 alineatul (2) din directiva respectivă, dar care nu au fost incluse în anexa I la aceasta (6). Deoarece această nouă cerere a fost retrasă de către solicitanți, nu mai există niciun motiv pentru a suspenda includerea substanțelor respective în partea 2 din anexa I. Prin urmare, substanțele benfuracarb, cadusafos, carbofuran și triciclazol trebuie adăugate pe lista substanțelor chimice incluse în partea 2 din anexa I la Regulamentul (CE) nr. 689/2008.
(5)
Substanța metomil a fost inclusă ca substanță activă în anexa I la Directiva 91/414/CEE, nemaifiind interzisă utilizarea acestei substanțe active în subcategoria „pesticide din grupul produselor de protecție a plantelor”. În consecință, rubrica corespunzătoare din partea 1 din anexa I la Regulamentul (CE) nr. 689/2008 trebuie modificată pentru a reflecta această schimbare.
(6)
Substanța malathion a fost introdusă ca substanță activă în anexa I la Directiva 91/414/CEE, nemaifiind interzisă utilizarea acestei substanțe active în subcategoria „pesticide din grupul produselor de protecție a plantelor”; substanța malation nu a fost inclusă ca substanță activă în anexele I, IA sau IB la Directiva 98/8/CE, interzicându-se utilizarea malathionului în subcategoria „alte pesticide, inclusiv biocide”. Prin urmare, rubrica corespunzătoare din partea I din anexa I la Regulamentul (CE) nr. 689/2008 trebuie modificată pentru a reflecta aceste schimbări.
(7)
A fost depusă o nouă cerere în temeiul articolului 13 din Regulamentul (CE) nr. 33/2008 pentru substanța activă flurprimidol, ceea ce necesită o nouă decizie privind includerea în anexa I la Directiva 91/414/CEE, astfel încât această substanță chimică trebuie eliminată de pe lista de substanțe chimice inclusă în partea 2 din anexa I la Regulamentul (CE) nr. 689/2008. Decizia cu privire la completarea listei de substanțe chimice din partea 2 din anexa I nu trebuie luată înainte de fi disponibilă noua decizie de stabilire a situației acestor substanțe în temeiul Directivei 91/414/CEE.
(8)
Rubricile din părțile 1 și 2 din anexa I la Regulamentul (CE) nr. 689/2008 referitoare la substanța paraquat nu sunt coerente și suficient de clare în ceea ce privește numerele de cod, astfel încât trebuie modificate prin inserarea celor mai relevante numere de cod.
(9)
Prin urmare, anexa I la Regulamentul (CE) nr. 689/2008 trebuie modificată în consecință.
(10)
Pentru ca statele membre și industria de profil să dispună de timpul necesar pentru a lua măsurile care se impun, aplicarea prezentului regulament trebuie amânată.
(11)
Măsurile prevăzute de prezentul regulament sunt conforme cu avizul comitetului instituit prin articolul 133 din Regulamentul (CE) nr. 1907/2006,
ADOPTĂ PREZENTUL REGULAMENT:
Articolul 1
Anexa I la Regulamentul (CE) nr. 689/2008 se modifică în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Se aplică de la 1 mai 2011.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 25 februarie 2011.

Labels: 3
1
20